LALIN โชว์แบ็คล็อกพันล้าน มั่นใจหนุนรายได้ปี 62 โตเข้าเป้า 4.65 พันลบ.
LALIN โชว์แบ็คล็อกพันล้าน มั่นใจหนุนรายได้ปี 62 โตเข้าเป้า 4.65 พันลบ.
LALIN โชว์แบ็คล็อกพันล้าน มั่นใจหนุนรายได้ปี 62 โตเข้าเป้า 4.65 พันลบ.
4 มิ.ย. 2562

นายเสรี สินธุอัสว์ ผู้อำนวยการฝ่ายการเงิน บริษัท ลลิล พร็อพเพอร์ตี้ จำกัด (มหาชน) หรือ LALIN เปิดเผยว่า บริษัทมั่นใจรายได้ปีนี้จะเป็นไปตามเป้าหมายที่วางไว้ที่ 4,650 ล้านบาท เติบโต 15% เมื่อเทียบกับปี 61 ที่มีรายได้รวม 4,098.66 ล้านบาท โดยในช่วงไตรมาส 1/62 บริษัทมีรายได้รวมแล้วที่ 1,318.14 ล้านบาท โดยจะมาจากการทยอยส่งมอบยอดขายรอโอน (Backlog) ในมือทั้งหมดที่มีอยู่ราว 1,000 ล้านบาท
นอกจากนี้บริษัทสินค้าเหลือขาย (สต็อก) ในมือมูลค่ารวม 8,000 ล้านบาท จาก 55 โครงการที่อยู่ระหว่างการพัฒนา ทั้งนี้ สต็อกดังกล่าวเป็นสินค้าพร้อมโอนประมาณ 1,000 ล้านบาท ซึ่งจะสามารถส่งมอบได้ทันหลังการขาย
ขณะที่ยอดขายในช่วง 5 เดือนแรกปีนี้ อยู่ที่ราว 3,000 ล้านบาท ทำให้มั่นใจว่าจะทำยอดขายทั้งปี 62 ได้ที่ประมาณ 5,300 ล้านบาท ซึ่งยอดขายในช่วง 5 เดือนแรกเติบโตเกินกว่าเป้าหมายที่บริษัทวางเป้าหมายไว้ ขณะที่ในช่วงไตรมาส 2/62 บริษัทมีแผนเปิดตัวโครงการใหม่ 2 โครงการ มูลค่าโครงการรวมกว่า 1,000 ล้านบาท ซึ่งจะเปิดตัวภายใน เดือน มิ.ย. นี้ ทั้ง 2 โครงการ และในช่วงไตรมาส 3/62 บริษัทมีแผนเปิดตัวโครงการใหม่อีก จำนวน 3 โครงการ ซึ่งมูลค่าโครงการยังอยู่ระหว่างการพิจารณา โดยยังมั่นใจว่าจะเปิดโครงการได้ตามเป้าหมายที่วางไว้คิดเป็นมูลค่ารวม 4,000-4,500 ล้านบาท
สำหรับมาตรการกำกับดูแลสินเชื่อที่อยู่อาศัย โดยกำหนดเพดานอัตราส่วนเงินให้สินเชื่อต่อมูลค่าหลักประกัน (LTV) ใหม่ที่มีผลบังคับใช้ตั้งแต่วันที่ 1 เม.ย. ที่ผ่านมา มีผลกระทบกับบริษัทบ้าง แต่เป็นสัดส่วนที่น้อย เนื่องจากปัจจุบันบริษัทมีลูกค้าในกลุ่มที่ต้องการที่อยู่อาศัยจริง (Real Demand) เป็นการซื้อบ้านหลังแรกเป็นหลัก ทั้งกลุ่มครอบครัวรุ่นใหม่ และกลุ่มคนวัยทำงาน เป็นสัดส่วนประมาณ 90% ของพอร์ตรวมทั้งหมดของบริษัท